Charlotte Dyremose (KF), 2009-05-05:
Fra konservativ side synes vi, at der er lagt op til et godt forslag.
Vi synes, det er vigtigt at få præciseret, hvor kompetencerne ligger.
Der er her tale om at præcisere, hvornår det er skolens leder, at præcisere, hvornår det er læreren, at præcisere, hvornår det er skolebestyrelsen, og det mener vi faktisk er ganske væsentligt for at sikre ikke alene retssikkerheden, men også at forventningerne ligger det rigtige sted.
At skolebestyrelsen nu ikke bare skal udforme ordensregler, men også et værdiregelsæt, mener vi bl.a. er et vigtigt værn i kampen mod mobning.
Vi håber meget, og vi ved, at skolebestyrelserne vil tage det meget seriøst, og gør man det rigtigt, er jeg sikker på, at det kan blive et rigtig godt udgangspunkt for arbejdet på skolen.
Netop dette, at det er skolebestyrelsen, der varetager rammerne, og ledelsen, der har det daglige ansvar, synes vi er en vigtig måde at drive skole på.
Derfor har vi naturligvis også lyttet til de bekymringer fra forældreorganisationer og skolebestyrelser om, at man følte, at ansvaret blev flyttet.
Bl.a. skal man ikke beskæftige sig med enkeltsager i skolebestyrelsen.
Vi mener nu, at det skal være en helt almindelig og naturlig forudsætning, at det naturligvis ikke er skolebestyrelsens opgave at varetage enkeltsager, men at det altid må være den daglige ledelse, som skal gøre det inden for de rammer, der er udstukket af skolebestyrelsen.
Derfor mener vi sådan set også, at vi uproblematisk kunne præcisere, som også Skole og Samfund har været inde på, at skolelederens beslutninger selvfølgelig skal ligge inden for de principper, som skolebestyrelsen har fastsat.
For det er jo hele formålet, at det netop er skolebestyrelsen, der fastsætter principperne, men at det så er lederen, der har det daglige ansvar.
Her mener vi, at det er helt rigtigt at give lederen det her ansvar, naturligvis også med en sikring af, at man så, hvis det bare bliver brugt til at undgå specialundervisning, selvfølgelig skal mulighed for bl.a. at inddrage PPR.
For det er jo ikke meningen, at det her skal misbruges.
Det er meningen, at det skal bruges.
Tanken med dette forslag er jo netop også at styrke skolelederens tillid til egne kompetencer, i forhold til at man rent faktisk har et ledelsesansvar og skal påtage sig det ledelsesansvar.
Når det bliver præciseret, at man skal påtage sig det, bliver man måske også mere tilbøjelig til også at gøre det, hvilket kan være en ganske stor fordel i situationer, hvor alternativet kan være ganske problematisk for den enkelte elev, hvis vedkommende f.eks. halter konstant bagefter i en klasse, måske fordi forældrene har en ambition, der er lidt anderledes, end den måske i virkeligheden burde være.
Vi er også glade for muligheden for de forskudte valg i skolebestyrelsen og også det her med, at forældre til elever i specialklasser sikres plads.
Så synes vi faktisk, at det er en ret væsentlig detalje, at der bare er tale om situationer, hvor der er tre klasser, og ikke situationer, hvor der er tre samlede klasser, altså at det ikke er afgørende, om det lige er tre klasser på et samlet klassetrin, der skal afgøre det.
For det må trods alt være, når der er en vis mængde specialklasser på skolen, at man har den her mulighed.
Så alt i alt synes vi faktisk, det er en udmærket vægtning, der ligger i lovforslaget, og vi ser frem til arbejdet med det.
Hellebæksagen har her været nævnt.
Her er det tanken, at skolelederens kompetence skal styrkes, men det er også et langt stykke hen ad vejen tanken, at det er en præcisering af den kompetence.